**Notă informativă**

**la proiectul Hotărârii Guvernului privind aprobarea Programului de consolidare a încrederii și siguranței societății prin formare, integritate și digitalizare a sistemului afacerilor interne pentru anii 2022-2025**

|  |
| --- |
| **1. Denumirea autorului și, după caz, a participanților la elaborarea proiectului** |
|  Proiectul a fost elaborat de Ministerul Afacerilor Interne în conformitate cu prevederile punctelor 33-34 din Hotărârea Guvernului nr. 386/2020 cu privire la planificarea, elaborarea, aprobarea, implementarea, monitorizarea și evaluarea documentelor de politici publice. |
| **2. Condițiile ce au impus elaborarea proiectului de act normativ și finalitățile****urmărite** |
|  Nivelul de profesionalism, precum și integritatea angajaților din sistemul afacerilor interne constituie factori deosebit de importanți pentru menținerea și creșterea siguranței publice, protejarea cetățenilor de manifestările noi ale criminalității și perpetuarea sentimentului de securitate publică.  Dezvoltarea profesională a efectivului, diminuarea substanțială a fenomenului de corupție și aplicarea instrumentelor digitale noi în activitatea de prestare a serviciilor pentru populație, combaterea criminalității, menținerea ordinii publice, respectarea drepturilor omului sunt domeniile care țin de întreg sistemul afacerilor interne, însă până în prezent nu a existat un o viziune strategică de dezvoltare al acestora și nu s-a ținut cont de importanța și impactul masiv al lor asupra calității serviciilor prestate de către sistem cetățenilor. În același timp, nivelul de profesionalism, integritate și operaționalizare informatică constituie elementele principale care influențează gradul de încredere al populației în organele de aplicare a legii subordonate Ministerului Afacerilor Interne. Din acest considerent, formarea inițială, continuă și profesională, bazată pe dezvoltarea competențelor, prevenirea și combaterea corupției în sistemul afacerilor interne, informatizarea și minimizarea implicării factorului uman în activitățile obiective, trebuie să devină procese cheie în funcționarea Ministerului Afacerilor Interne. Schimbările continue din societate, complexitatea domeniilor de activitate ale MAI, recunoașterea și aderarea la valorile umane, juridice europene, impun modernizarea procedurilor de recrutare și formare de specialiști și în alte domenii decât cele juridice (drept), precum: pompieri și salvatori, polițiști de frontieră, specialiști în domeniul securității civile și publice, specialiști pentru domenii specifice ale criminalisticii, tehnologiilor informaționale etc.Mai mult, în considerarea provocărilor actuale (criza de personal, criză energetică, criză de securitate regională), activitatea sistemului afacerilor interne trebuie să vizeze atât dezvoltarea politicilor de administrare a personalului (recrutare, selecție, pregătire profesională, creștere profesională, motivare, prevenirea incidentelor de integritate, combaterea actelor de corupție, diversificarea instrumentelor digitale și a siguranței folosirii acestora), cât și eficientizarea relației dintre MAI și cetățean (privit ca furnizor de ordine publică, siguranță personală și beneficiar). |
| **3. Descrierea gradului de compatibilitate pentru proiectele care au ca scop****armonizarea legislației naționale cu legislația Uniunii Europene** |
|  Proiectul nu are drept scop armonizarea legislației naționale cu aquis-ul comunitar, dar se subscrie politicilor europene în domeniul afacerilor interne și vine să contribuie indirect la realizarea angajamentelor expuse în Acordul de Asociere RM-UE, la Titlul III „Libertate, securitate și justiție”. |
| **4. Principalele prevederi ale proiectului și evidențierea elementelor noi** |
|  Programul este elaborat în contextul asigurării realizării Strategiei de dezvoltare a domeniului afacerilor interne pentru anii 2022-2030, în special a sub-domeniului de activitate „Formare profesională, integritate și digitalizare”, detaliind acțiunile ce urmează a fi realizate pentru atingerea obiectivelor Strategiei și, totodată, furnizând soluții pe termen mediu și lung pentru atingerea viziunii de dezvoltare strategică a sistemului afacerilor interne către anul 2030. Scopul Programului, în esență, promovează, asigurarea unui nivel avansat de interconexiune cu comunitatea, drept condiție de eficientizare a funcționalității sistemului afacerilor interne prin intermediul creșterii continue și adaptării nivelului de profesionalism al angajaților, a integrității instituționale și individuale, precum și aplicarea tehnologiilor informaționale contemporane, drept instrumente avansate de muncă, în favoarea siguranței cetățeanului și a comunității.  Programul va asigura punerea în aplicare a Agendei 2030 pentru Dezvoltare Durabilă, prin intermediul căreia statele - membre ale Organizației Națiunilor Unite, și-au asumat mobilizarea tuturor eforturilor pentru eradicarea tuturor formelor de sărăcie, combaterea inegalităților, abordarea problemelor schimbărilor climatice și asigurarea respectării principiului de bază „că nimeni nu este lăsat în urmă”. Întru obținerea acestor deziderate, Programul va contribui la implementarea următoarelor obiective de dezvoltare durabilă ale Agendei 2030: garantarea educației de calitate, inclusive și echitabile și promovarea oportunităților de învățare pe tot parcursul vieții pentru toți; promovarea unor societăți pașnice și incluzive pentru o dezvoltare durabilă, a accesului la justiție pentru toți și crearea unor instituții eficiente, responsabile și incluzive la toate nivelurile etc. Programul va contribui la implementarea prevederilor Acordului de Asociere între Uniunea Europeană și Comunitatea Europeană a Energiei Atomice și statele - membre ale acestora, pe de o parte, și Republica Moldova, pe de altă parte, semnat pe 27 iunie 2014 la Bruxelles, și anume: asigurarea respectării drepturilor omului și a libertăților fundamentale; prevenirea și combaterea corupției și a altor activități ilegale; încurajarea și promovarea punerii în aplicare a instrumentelor TIC pentru o mai bună guvernanță, formarea profesională și e-learning; dezvoltarea conținutului digital; îmbunătățirea nivelului de securitate a datelor cu caracter personal și protejarea confidențialității în comunicațiile electronice; crearea unui corp de funcționari publici profesioniști, bazat pe principiul responsabilității manageriale și pe delegarea eficace a autorității, precum și pe recrutarea, formarea, evaluarea și remunerarea efectuate în condiții echitabile și transparente. Programul va îngloba o parte dintre elementele stabilite în Strategia națională de dezvoltare ,,Moldova Europeană 2030” și anume, cele ce țin de: ocuparea formală, asigurarea formării profesionale, sporirea aptitudinilor și capacităților de angajare profesională, reducerea semnificativă a corupției și a mituirii în toate formele sale, dezvoltarea eficienței, responsabilității și transparenței instituțiilor, și asigurarea procesului decizional receptiv, participativ și reprezentativ la toate nivelurile.  Programul de activitate a Guvernului „Moldova vremurilor bune” conține priorități, care stau la baza Programului: revizuirea modului de operare și fortificare a capacităților de epurare a sistemului afacerilor interne de angajați cu grave probleme de integritate și lipsă de etică profesională, centrarea pe prevenirea comportamentelor distructive și ilegale, consolidarea rezilienței la factorii ce favorizează astfel de comportamente; îmbunătățirea sistemului de formare profesională pentru creșterea capacităților de a răspunde la noi provocări; eliminarea și reducerea riscurilor și amenințărilor ce țin de aplicarea relelor tratamente, torturii, reținerilor ilegale, discriminării, neglijenței, abuzurilor sau/și corupției; modernizarea infrastructurilor digitale din domeniul public; digitalizarea serviciilor prestate cetățenilor prin simplificarea procedurilor de achiziționare și recepționare ale acestora în condiții de siguranță și de trasabilitate instituțională; e-transformarea proceselor, operațiunilor și activităților sistemului afacerilor interne în beneficiul cetățenilor. Totodată, utilizarea domeniului Tehnologii Informaționale și Comunicații de către angajații sistemului afacerilor interne, este îndreptat spre modernizarea și îmbunătățirea proceselor și practicilor de asigurare a ordinii de drept la nivel operațional și managerial și are drept scop asigurarea de beneficii directe și indirecte pentru cetățeni, persoane străine care călătoresc în Republica Moldova și mediul de afaceri.  Implementarea programului se va realiza prin 6 obiective generale: *Obiectivul general 1*: Modernizarea sistemului de formare profesională și cercetare pe domeniul afacerilor interne. Personalul bine pregătit constituie una dintre premisele importante pentru activitatea organelor de aplicare a legii, datorită cărui fapt sunt reduse situațiile de încălcare a drepturilor omului, nivelul de criminalitate este menținut la un nivel scăzut, iar cetățenii obțin încrederea și sentimentul de securitate în societate și în stat. Prin acest obiectiv se va schimba paradigma proceselor de formare profesională a angajaților din sistemul afacerilor interne, prin sporirea calității instruirii inițiale și pregătirii profesionale axate pe practicile europene avansate și orientate la dezvoltarea competențelor și aptitudinilor derivate din standardele ocupaționale ale angajatorului. Îndeplinirea obiectivului va asigura formarea profesională conform necesarului de instruire ale angajatorului pe toate domeniile de activitate ale sistemului afacerilor interne. *Obiectivul general 2:* Asigurarea caracterului unitar, transparent, durabil și echitabil al managementului resurselor umane din sistemul afacerilor interne. Îndeplinirea obiectivului este orientată spre asigurarea respectării garanțiilor și drepturilor prevăzute de Legea nr. 288/2016 privind funcționarul public cu statut special din cadrul Ministerului Afacerilor Interne, și anume: diminuarea considerabilă a ratei fluctuației voluntare în sistem, creșterea calității profesionale a personalului, eliminarea condițiilor de-motivante pentru activitate, eficientizarea procedurilor de personal și sporirea atractivității pentru angajare. *Obiectivul general 3:* Diminuarea zonelor și numărului de persoane vulnerabile la corupție. Prevenirea și combaterea corupției în rândul personalului afacerilor interne, reprezintă o prioritate - cheie. Realizarea obiectivului va permite constituirea și funcționarea unui sistem unitar și coerent, de asigurare a integrității instituționale și profesionale în cadrul Ministerului Afacerilor Interne. Totodată, realizarea obiectivului va contribui la îmbunătățirea imaginii sistemului afacerilor interne în rândul societății, prin prisma prestării serviciilor în mod onest, bazate pe principiul ,,zero corupție”.  *Obiectivul general 4:* Consolidarea climatului de integritate și ordonarea unitară a competențelor de prevenire și combatere a corupției în cadrul sistemului afacerilor interne. Un rol important la asigurarea climatului de integritate îl au conducătorii de toate nivelurile, însă aceștia, promovează uneori un management defectuos, fiind limitați în organizarea și dirijarea activității efectivului subordonat. Astfel, investiția în resurse umane calificate, motivate, dedicate și instruite corespunzător, în paralel cu modernizarea instituției, prin dezvoltarea noilor instrumente inteligente, va crea confortul de siguranță și securitate a cetățenilor. *Obiectivul general 5:* Automatizarea proceselor informaționale, de lucru și prestare a serviciilor digitalizate în vederea sporirii încrederii și siguranței cetățenilor. Realizarea obiectivului presupune crearea, implementarea și asigurarea accesului la instrumente digitale și la resurse informaționale 24/7 necesare automatizării sau suportului activităților conform competentelor instituțiilor din domeniul afacerilor interne. Totodată, obiectivul va asigura realizarea unor comunicații fiabile pentru autoritățile de drept și serviciile speciale de urgență pentru micșorarea timpului de reacționare la incidente, optimizarea proceselor, eliminarea riscurilor și eficientizarea reacționărilor prompte la situații de urgență și calamități naturale. Concomitent, va diversifica căile de acces la serviciile publice și administrative prestate de autoritățile și instituțiile din domeniul afacerilor interne, în conformitate cu prevederile Legii nr. 234/2021 cu privire la serviciile publice și ale actelor normative conexe, prin asigurarea posibilității solicitării și, după caz, achitării, acestora la distanță și online, precum și cooperarea eficientă cu societatea civilă pentru maximizarea disponibilității serviciilor publice și administrative prestate. *Obiectivul general 6:* Consolidarea sistemelor de management al serviciilor TIC și securității informaționale. Tehnologiile informaționale și informația sunt instrumente principale pentru realizarea obiectivelor și atingerea țintelor dezvoltării durabile ale autorităților și instituțiilor din domeniul afacerilor interne. Respectiv, fortificarea capacităților în baza instrumentelor digitale va contribui la satisfacerea cerințelor consumatorilor și la îmbunătățirea continuă a proceselor și modului de prestare a serviciilor publice online.Concomitent, realizarea obiectivului presupune eliminarea riscurilor de securitate cibernetică privind atacurile informaționale asupra resurselor instituționale și datelor confidențiale pentru neadmiterea deteriorării, modificării sau chiar ștergerii neautorizate și protejarea resurselor informaționale departamentale și de stat. Adițional, obiectivul presupune, sporirea rezilienței la incidentele de securitate și respectarea măsurilor/politicilor de securitate cibernetică. Programul este elaborat pentru un termen de 3 ani (2022-2025) și conține un Plan de acțiuni de implementare pentru anii 2022-2025.  |
| **5. Fundamentarea economico-financiară** |
|  Implementarea Programului de consolidare a încrederii și siguranței societății prin formare, integritate și digitalizare a sistemului afacerilor interne pentru anii 2022-2025 se va efectua din contul și în limitele mijloacelor aprobate anual în bugetul public național. Estimarea generală a costurilor pentru implementarea Programului este efectuată în baza priorităților identificate pentru dezvoltarea formării profesionale, eliminarea riscurilor de corupție și digitalizarea sistemului afacerilor interne, formulate în Planul de acțiuni privind implementarea Programului.Bugetul estimat pentru implementarea Programului este de 1 887 783,7 mii lei, care este repartizat pe ani după cum urmează:* 2022 – 28 391,8 mii lei
* 2023 – 420 482,1 mii lei,
* 2024 – 783 291,4 mii lei,
* 2025 – 655 618,4 mii lei (sumele pentru au fost planificate în CBTM 2023-2025).

Din bugetul total al Programului 1 610,0 mii lei reprezintă suma proiectelor de asistență externă implementate prin intermediul Proiectului de suport pentru reforma instituțiilor de aplicare a legii din Republica Moldova (PNUD Moldova) iar 1 441 531,8 mii lei vor fi acoperite din bugetul de stat și proiecte de asistență externă, în acest sens fiind lansate discuții cu partenerii de dezvoltare pentru inițierea acestora.Respectiv, suma de 444 641,9 mii lei urmează a fi acoperită din bugetul de stat pe parcursul a 4 ani de implementare a Programului. |
| **6. Modul de încorporare a actului în cadrul normativ în vigoare** |
|  Pentru implementarea prevederilor prezentului proiect va fi necesară modificarea altor acte normative. Implementarea Planului de acțiuni conține elaborarea unor acte normative care urmează a fi promovate. |
| **7. Avizarea și consultarea publică a proiectului** |
| În scopul asigurării procesului de elaborare a proiectului programului a fost aprobat Ordinul MAI nr.27/2022 prin intermediul căruia a fost instituit grupul de lucru responsabil de elaborarea acestuia. La 31 mai 2022, proiectul Strategiei de dezvoltare a domeniului afacerilor interne pentru anii 2022-2030 și conceptele programelor sectoriale au fost discutate în cadrul unei întrevederi comune dintre reprezentanții MAI și ai Comisiei parlamentare securitate națională, apărare și ordine publică, condusă de dl Lilian Carp, președintele Comisiei.În perioada 01-15.06.2022 proiectul Conceptului „*Programului de consolidare a încrederii și siguranței societății prin formare, integritate și digitalizare a sistemului afacerilor interne pentru anii 2022-2025*” a fost plasat pe pagina web-oficială a Ministerului Afacerilor Interne și pe portalul: „*particip.gov.md*” pentru consultări publice.Adițional, conceptul a fost prezentat și în cadrul Consiliului strategic privind dialogul de politici – „*Together4Home Affairs*”, organizat de Ministerul Afacerilor Interne, cu sprijinul Uniunii Europene.În procesul de elaborare a proiectului programului au fost implicați reprezentații organizațiilor neguvernamentale, și anume: Centrul de analiză și prevenire a corupției, Clubul Politic al Femeilor 50/50, Asociația „Femeia pentru societatea contemporană” și ai mediului privat de afaceri Compania Xontech Systems.În scopul respectării prevederilor Legii nr. 239/2008 privind transparența în procesul decizional, anunțul[[1]](#footnote-1) privind inițierea elaborării proiectului hotărârii de Guvern cu privire la aprobarea Programului de consolidare a încrederii și siguranței societății prin formare, integritate și digitalizare a sistemului afacerilor interne pentru anii 2022-2025 a fost plasat pentru consultare publică pe site-ul [www.particip.gov.md](http://www.particip.gov.md). |

**Secretar general al ministerului Serghei DIACONU**

1. <https://particip.gov.md/ro/document/stages/anunt-cu-privire-la-initierea-procesului-de-elaborare-a-proiectului-hotararii-guvernului-pentru-aprobarea-programului-de-consolidare-a-increderii-si-sigurantei-societatii-prin-formare-integritate-si-digitalizare-a-sistemului-afacerilor-interne-pentru-anii-2022-2025/9251> [↑](#footnote-ref-1)